गुवाहाटी , 7 जानुवारीःगुदि थाखोनिफ्राय लानानै गोजौ थाखोनि गेजेराव फरायसानि थाखाय बयनिख्रुइबो गोब्राबसिन आन्जाद महरै सानजानाय 10 थाखोनि मेट्रिक आन्जादखौ 6 जानुवारीखालि फोसावनानै होबाय । आसाम गेजेर सोलोंथाय बर्डआ फोसावनानै होनाय बादिब्ला , 2021 माइथायनि मेट्रिक आन्जादआ फैगौ 11 मेनिफ्राय जागायजेनगोन । आनजादआ 11 मेनिफ्राय जागायजेन्नानै 1 जुनआव जोबथाहैगोन । गुबुन गुबुन बोसोरफोरनि रुजुनायाव बे बोसोराव कभिड - 19 नि गोहोम गोग्लैनायनि थाखाय फैगौ मे दाननिफ्रायसो जागायजेनगोन मेट्रिक आन्जादआ । बर्डआ फोसावनाय मेट्रिक आन्जादनि अक्ट'फोरा फारियै 11 मेखालि इंराजि आयदा , 13 मेखालि असमीया , 17 मे खालि सानखान्थि , 19 मेखालि मनिपुरी / बर' सान्ठाली , 21 मेखालि एमआइएल / अल्टार्नेटिभ इंलिस , 25 मेखालि गोर्लै बिगियान , 29 मेखालि समाज बिगियान , 31 मेखालि हिन्दी / आरबिक , 1 जुनआव संस्कृत / आरबिक ( इ ) / पार्सियान / एडभान्स सानखान्थि ( इ ) / जारिमिन ( इ ) / जियग्राफी ( इ ) / नख'र बिगियान ( इ ) / नेपाली ( इ ) / कम्पिउटार साइन्स ( इ ) / बेंगली ( इ ) । बेनि उनाव 4 आरो 5 मार्चखालि प्रेक्टिकेल आन्जादखौ खुंनाय जागोन । बेजों लोगोसे सेबाया 30 जौखोन्दो फराफारिखौ खमायनायबो जादों । बर्डआ मिबथिहोबावनाय बादिब्ला , सोलिफु बोसोरआव कभिड - 19 नि गाज्रियै गोहोम गोग्लैनाय थासारिनि जाहोनाव गुदि थाखोनिफ्राय लानानै गोजौ थाखोनि फरायसाफोरनि थाखाय थाखो फोरोंथाय होनायखौ गोनांथि बादियै होनो हायैजों थाखो फरा - फारिखौ 30 जौखोन्दो खमायनाय जादों आरो फैगौ आन्जादआव 70 जौखोन्दो फराफारिखौल' फरायसाफोरनि थाखाय होनाय जागोन । 
11 मेनिफ्राय मेट्रिक आन्जादखौ खुंनो फोसावबाय